《奉送韦起居老舅百日假满归嵩阳旧居》
唐代·权德舆

威凤翔紫气，孤云出寥天。奇采与幽姿，缥缈皆自然。

尝闻陶唐与，亦有巢由全。以此耸风俗，岂必效羁牵。

大君遂群方，左史蹈前贤。振衣去朝市，赐告归林泉。

滑和固难久，循性得所便。有名皆畏途，无事乃真筌。

旧壑穷杳窕，新潭漾沦涟。岩花落又开，山月缺复圆。

轻策逗萝径，幅巾凌翠烟。机闲鱼鸟狎，体和芝朮鲜。

四皓本违难，二疏犹待年。况今寰海清，复此鬓发玄。

顾惭缨上尘，未绝区中缘。齐竽终自退，心寄嵩峰巅。

作者简介：权德舆（759年－818年）， 字载之。天水略阳（今甘肃秦安东北）人，后徙居润州丹徒（今江苏镇江）。唐朝文学家、宰相，起居舍人权皋之子。权德舆掌诰九年，三知贡举，位历卿相，在贞元、元和年间名重一时。